મતલબ એ થયો કે, ભાજપનો જનાધાર ધોવાઈ રહ્યો છે અને તેની સામે બીજું એક સમીકરણ ઉભરી રહ્યું છે ગઠબંધનનું. ભાજપની સામે જો એક સંયુક્ત ઉમેદવાર ઊભો રહે તો તેનો પરાજય નિશ્ચિત થાય છે તે વાત ફરી એક વખત સાબિત થઈ છે. લોકસભા ચૂંટણીને આડે માંડ છ મહિના બાકી રહ્યા છે ત્યારે સત્તાધારી ભાજપ માટે આ એક ચિંતાનો વિષય હોવો જોઈએ. પહેલાં ઉત્તરપ્રદેશમાં સમાજવાદી, બહુજન સમાજવાદી પાર્ટી, કોંગ્રેસ અને અન્ય પક્ષોએ સાથે મળીને પરાજય આપ્યો હતો અને હવે જનતા દળ-એસ અને કોંગ્રેસે સાથે મળીને વિજયની તકતીઓ ચમકાવી છે. કર્ણાટક પેટા ચૂંટણીઓનાં પરિણામો પછી ફરી એક વખત ભાજપ સામે સંયુક્ત લડાઈ લડવાનો વિચાર વધારે ઘનીભૂત થવાનો છે અને પ્રાદેશિક સ્તરે આ પરિબળ ભાજપ માટે વધુ પડકારરૂપ બનવાનું છે. અલબત્ત, પેટા ચૂંટણીઓ મોટાભાગે પ્રાદેશિક મુદ્દાઓ પર લડાતી હોય છે અને તેમાં કેન્દ્રીય ઈશ્યૂ ભાગ્યેજ કારણભૂત બનતો હોય છે. આમ છતાં, છેલ્લાં પોણા પાંચ વર્ષમાં કેન્દ્ર સરકારની એવી કોઈ કામગીરી નથી કે મતદાર તેની પર રીઝી જાય. કર્ણાટકનાં પરિણામો પછી યેદીયુરપ્પાએ સાચે જ કહ્યું છે કે ભાજપ માટે આ બાબત ખરેખર વોર્નિંગ સમાન છે. યેદીયુરપ્પાની વાત સ્થાનિક સ્તરની વિચારણા પછી કહેવાય હશે પણ આ પરિણામોનું જો સામાન્યીકરણ કરીએ તો ભાજપ માટે આવનારા દિવસો કપરા બનશે તે હકીકત છે. .